# John Greaves

John Greaves (Colemore, 1602 - Londres, 8 d'octubre de 1652) va ser un matemàtic i egiptòleg britànic del segle xvii.

## Vida

El seu pare era, a més del rector de Colemore (sud d'Anglaterra, prop de Winchester), mestre a l'escola de la vila. Per això, tant ell com els seus tres germans, van rebre una bona educació infantil, que els va permetre ingressar a la universitat. El seu germà Edward va arribar a ser el metge de Carles II d'Anglaterra.
John Greaves va ingressar, doncs, a la Universitat d'Oxford el 1617 (amb només quinze anys), on es va graduar el 1621 i doctorar el 1628. El 1624 va ser escollit fellow del Merton College. Els seus professors foren Henry Briggs i John Bainbridge que li transmeteren l'interès per les matemàtiques i l'astronomia.
El 1630 va ser nomenat professor de geometria al Gresham College de Londres en substitució de Peter Turner, també amic seu mantenint-se com fellow del Merton College. Els anys següents va viatjar a Leiden i París. El 1637 va embarcar-se per anar a l'Est, passant primer per Pàdua i Roma on va estudiar les restes de l'antiguitat clàssica i va fer amistat amb Athanasius Kircher i altres intel·lectuals romans. L'abril de 1638 arribà a Constantinoble on no va poder estudiar a la biblioteca dels sultans, que conservava bon nombre de manuscrits grecs, però si als monestirs del mont Atos.
El setembre de 1638 va arribar a Alexandria, havent passat abans per Rodes, on hi va restar uns mesos fent estudis de l'antiguitat egípcia. Al Caire va portar a terme les mesures de les piràmides i a l'agost de 1639, retornava cap Itàlia amb una bona col·lecció de manuscrits grecs, àrabs i perses, i d'altres objectes de gran valor.
El 1640, va ser nomenat savilian professor d'astronomia a Oxford en substitució del recentment mort John Bainbridge.
El 1648, enmig de la Guerra Civil Anglesa va ser expulsat de la seva càtedra d'Oxford i de fellow de Merton College acusat de ser reialista. El 1649 es va retirar a Londres, on es va casar i va prosseguir els seus estudis, tot i que bona part dels seus manuscrits es van perdre durant la guerra i la seva expulsió.

## Obra

* 1646, Londres: Pyramidographia, or a discourse of the Pyramids in Aegipt. L'obra per la qual és més conegut i en la que estableix les mesures de la gran piràmide del Caire.
* 1647, Londres: Discourse of the Roman Foot and Denarius on dedueix les mesures utilitzades per les antigues civilitzacions.
* 1647, Londres: John Bainbridge's Canicularia, traducció del llatí del llibre dels seus professor, a la que hi afegeix la seva Demonstratio Ortus Sirii heliaci.
* 1649, Londres: Elementa Linguae Persicae, una de les primeres gramàtiques perses publicada.
* 1650, Londres: Epochae celebriores, Astronomis, Historicis, Chronologicis, Chataiorum, Syro-Graecorum, Arabum, Persarum, ...
* 1652, Londres: Astronomica quaedam ex traditione Shah Cholgii Persae.

## Referències

* ↑ Butler, 2018, p. 176.
* ↑ Butler, 2018, p. 177.
* ↑ Shalev, 2005, p. 81.
* ↑ Feingold, 1984, p. 70.
* ↑ Shalev, 2005, p. 82-83.
* ↑ Johnson, 2000, p. 2469 i ss.
* ↑ Shalev, 2002, p. 555-556.
* ↑ Butler, 2018, p. xxxiii.

## Bibliografia

* Butler, John Anthony (ed.). John Greaves, Pyramidographia and Other Writings, with Birch's Life of John Greaves (en anglès). Cambridge Scholasrs Publishing, 2018. ISBN 978-1-5275-1141-5.
* Feingold, Mordechai. The Mathematicians' Apprenticeship: Science, Universities and Society in England, 1560-1640 (en anglès). Cambridge University Press, 1984. ISBN 9780521251334.
* Johnson, W. «Seeking classical manuscripts at Mount Athos and seiches at ancient Chalkis» (en anglès). International Journal of Mechanical Sciences, Vol. 42, Num. 12, 2000, pàg. 2469-2487. DOI: 10.1016/S0020-7403(99)00081-8. ISSN: 0020-7403.
* Shalev, Zur «Measurer of All Things: John Greaves (1602-1652), the Great Pyramid, and Early Modern Metrology» (en anglès). Journal of the History of Ideas, Vol. 63, Num. 4, 2002, pàg. 555-575. DOI: 10.1353/jhi.2003.0011. ISSN: 0022-5037.
* Shalev, Zur. «The travel Notebooks of John Greves». A: Alastair Hamilton, Maurits H. Van Den Boogert, Bart Westerweel (eds.). The Republic of Letters And the Levant (en anglès). Brill, 2005, p. 77-102. ISBN 90-04-14761-6.

## Enllaços externs

* O'Connor, John J.; Robertson, Edmund F. «John Greaves» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Maddison, Francis. «Greaves, John» (en anglès). Oxford Dictionary of Scientific Biography, 2004. [Consulta: 7 setembre 2024].